LidanRubinov/Halacha-QA huggingface dataset:
שאלה: הבדלה אצל הסבתא: אם כל בני הבית שמעו הבדלה אצל הסבתא, האם צריך לחזור ולהבדיל בבית?
תשובה: הבדלה היא חובת האנשים ולא הבית. ולכן, אם כולם שמעו הבדלה אין צורך לעשות שוב בבית.
שאלה: פגישות ושידוכים: א. האם הרב ממליץ בפגישה השישית ללמוד ביחד איזו פסקה של הרב קוק או משהו דומה? (כמובן בצניעות, לכל אחד דף). ב. האם מותר לשבת באוטובוס אחד ליד השני או שעדיף להימנע כי זה קרוב מדי?
תשובה: א. אין כללים בענין. אם את אוהבת ללמוד וזה ממלא את חייך, כדאי שתבדקי האם מוצא חן בעיניך כיצד הוא ניגש ללמוד ומה זה פועל עליו. בלימוד משותף תוכלו לבדוק האם השפה שלכם תוכל בחיים להתעשר מכוח הלימוד המשותף. זה לא ענין למספר הפגישה, זה נושא שכדאי בין השאר לחוש אותו. אני מציע לך להעלות לו זאת כרעיון: "אולי בפעם הבאה תביא משהו נחמד ללמוד". ב. עדיף לא לשבת אחד ליד השני באוטובוס.
שאלה: ביקור ילדים בקבר אמם בשנת אבל: האם מותר לילדים שאמם נפטרה לבקר בקבר שלה לעיתים קרובות (פעם בשבועיים לפחות), בשנה הראשונה?
תשובה: המנהג הוא ללכת ביום השלושים בשנה הראשונה ואחר כך ביום השנה, ולא יותר. כיבוד אם לאחר מותה יש לעשות על ידי קיום מצות, וככל שמקיימים יותר מצוות כך מתרבות הזכויות של האמא. לאמא יש יותר נחת כשהילדים שמחים וממשיכים את חייהם בשמחה בהתנהגות יפה והיא אינה רוצה בצער הילדים עליה היא לא רוצה לגרום לילדיה צער. על כן, יש להמשיך בחיים בשמחה בקיום המצות ומעשים טובים להתחזק וזה הכיבוד הגדול ביותר שאפשר לעשות לה.
שאלה: קנית מתנה בשלושת השבועות   ראש חודש אב: 1. בעירי יש יום של שוק, שבו נמכרים מוצרים רבים במחירים נמוכים יחסית לחנויות. האם מותר לקנות מתנה (כמו מגבת וכד') בשלושת השבועות? ויותר מזה, האם ביום ראש חודש עצמו מותר לקנת או שהאיסור של קניה הוא כולל את ראש חודש? 2. אם מותר לקנות, יש איסור לתת את המתנה? 3. כמו"כ בעינין מתנות לרבנים בת"ת של הילד, מותר לקנות מתנה ולתת בשלושת השבועות ובמיוחד בתשעת הימים? 4. האם מותר לרכוש גיטרה בשלושת השבועות, שהשימוש בה יעשה אך ורק לאחר תשעה באב, האם עצם הקניה אסורה או שרק משום שזה מהוה שמחה? אני חייבת לצין שאני נוהגת מנהגים אשכנזיים.
תשובה: מותר לקנות דברים לצורך אחרים ולתיתם רק אחרי תשעה באב.
שאלה: קניית בגדי עבודה בשנת אבל: אני נמצאת בשנת אבלות על אבי. התקבלתי לעבודה חדשה שדורשת ממני הופעה יצוגית, לשם כך עלי להופיע בבגדים יצוגיים שאין לי. האם מותר לי לרכוש בגדים חדשים לצורכי העבודה? האם מותר לקנות בגדים שהם יד שנייה?
תשובה: מותר. אם את רוצה אפשר לתת אותם לחברה שתלבש אותם קצת כדי שלא יהיו חדשים. גם לקנות מיד שניה אין בעיה.
שאלה: בית המקדש השלישי?: מאז ומתמיד אמונתי היתה חזקה אפילו כשהייתי בחברת חילנים ויותר גרוע, תמיד היו לי תשובות לשאלות האמונה המסובכות והקשות ביותר. בשבת מטות-מסעי קראתי כתבה, שמאז כבר קשה לי יותר להאמין, מה שהניע אותי ועליו ניבנו טענותי-הלך. בכתבה נכתב על היסטוריון שטוען שבית המקדש השלישי נבה לזמן קצר וזהו, אח"כ הוא מביא הוכחות, והדבר החזק ביותר-טענה זו פוטרת עשרות שאלות היסטוריות שלא הצליחו לענות עליהן! זה אומר שאין יותר למה לצפות? הגלות כה ארוכה כי לא מתוכנן לה קץ? עם-ישראל? אם הרב יכול בבקשה איכשהו לתת עצה נגד הרהורים אלו, אשמח מאד!
תשובה: לא מבורר אצלי על מה היה בסיס האמונה בתחילה ומה התערער. עתה, אם הבסיס היה האמונה שבית מקדש לא יחרב והנה ראינו שבית שלישי נחרב, אין לך מה לדאוג. אפילו אם יהיו ממצאים שבימי בר כוכבא התחילו לבנות, או דבר היסטורי אחר מעין זה, אין לכל הנסיונות האלו משמעות של בית שלישי. בית המקדש העתידי, שתשרה בו שכינה לעולמים, עדיין לא היה בעולם. עם ישראל עדיין לא התנחל בארץ עמון, מואב ואדום. יש לנו עדיין עתיד גדול. וב"ה שהדברים הולכים ומתממשים לנגד עיננו.
שאלה: איסור מוליד בהדלקת נרות ביום טוב: האם יש לחשוש לאיסור מוליד בהדלקת נרות ביום טוב? בכמה מסוגי הנרות הקיימים בשוק השלב הראשון בתהליך הדליקה הוא התכת כל החומר המוצק ע"י החום שבדפנות (בשונה מהנרות הפשוטים שרק החלק הצמוד לפתילה ניתך ואין זה ניכר כ"כ) מדובר בנרות מסוג: נרות נשמה, נרונים (נרות חימום), נריות (להדלקה בכלי זכוכית מתאים). לא ידוע לי האם זהו תהליך מכוון ע"י יצרני הנרות אך ההמסה ודאי נצרכת ע"מ שידלוק הנר וכשהכמות מועטת (כנרות הישנים) אין זה ניכר. האם נחשב הדבר כהמסת קרח באש ויאסר או כהמסה ממילא, שאז ע"פ הרמ"א יש להחמיר וליתן שמן בתחתית הכלי כדי שלא יהיה ניכר, ולהמנע משימוש בנרות שא"א לעשות כן, ומה טעם הדין?
תשובה: ביו"ט מותר גם לבשל ואם מדליק ממקור אש קיים אין בעיה (אסור רק ליצור אש חדשה). ובשבת מותר כי הבעיה היא רק ברגע ההדלקה ומדליקים ביום שישי. וכמו שמותר להניח עצים בערב שבת באש כך מותר פה, שהתורה אסרה מלאכה רק בשבת ולא מערב שבת.
שאלה: הריגת חרקים: שאל אותי אדם חילוני שאלה. חרקים, נמלים וכו' גם נבראו מאלוקים, איך זה שאנו רואים חרקים והורגים אותם? זה שהם הולכים זזים אוכלים זה אומר שיש להם מערכות שלמות שחלקם עובדים כמו בגוף האדם.
תשובה: לא הורגים חרקים סתם, הריגת חרקים רק לצורך האדם. לפעמים אין ברירה ולצורך נוחות החיים של האדם הורגים חרקים וכד'. זה מוסרי משום שמעלת האדם היא כל כך עליונה וגדולה, יותר מאשר בעלי החיים שאין להם בחירה חופשית ויכולת לגלות את הטוב בעולם, כך שלפעמים על כורחנו כדי שהאדם יוכל לחיות טוב יותר הוא משתמש בבעלי חיים. בעולם שיש בו צדיקים עליונים אזי כל יצור יודע את מקומו. אף יצור לא מפריע לקיום של השני. זהו עולם עתידי ועליון שעליו מתנבא ישעיה: "וגר זאב עם כבש". בינתיים, אנו בעולם שיש מלחמה ואין עולמי כולל. חלק מכך זה שהאדם לפעמים צריך להילחם עם חיות ושרצים.
שאלה: צום תשעה באב לחולי סוכרת: שאלתי היא בנושא של צום תשעה באב לחולי סוכרת ובכלל צומות לחולי סוכרת. אני חולה סוכרת נעורים (סוג 1) המזריק שני סוגי אינסולין במהלך היום (לנטוס ונובו-ראפיד). המחלה התגלתה אצלי לפני כחצי שנה בלבד ומאז אני מטופל. רציתי לדעת, אם אני חייב לצום או יכול לצום או אסור לי? שוחחתי עם זה עם הרופאה המקצועית שלי על נושא הצומות והיא היססה בהתחלה בקשר לצום מלא, אך אמרה שאני יכול לצום חלק מהצום עם בקרה כמובן ולקיחת האינסולין (לנטוס) במינונן נמוך יותר, אבל הכל במידה ואני ר בימים של לפני הצום. היא אמרה שבמידה ואני יתחיל לא להרגיש טוב אז אני יהיה חייב לשבור את הצום. קראתי על הנושא בכמה מקומות ולא יכלתי להחליט האם מותר או אסור. לכן, השאלה היא האם אני חייב או לא חייב לצום?
תשובה: לפעול לפי הוראות הרופא.
שאלה: מגבות ומצעים בתשעת הימים: 1. מי שנגמרו לו הלבנים והגרביים במהלך תשעת הימים - האם מותר לכבס ואיך? 2. האם גם מגבות ומצעים צריך "להכין" (לזרוק על הרצפה) לפני תשעת הימים? 3. מי שהתלכלכו לו כל המגבות מטבח, האם מותר לכבס בתשעת הימים? 4. לפעמים בהכנות לשבת מתלכלכות מגבות - האם יהיה אפשר לכבס או להשתמש במכובסות לכבוד שבת?
תשובה: 1. לשטוף בברז בצורה פרימיטבית ולא כביסה ממש. 2. כן. 3. לכתחילה להתאמץ שלא לכבס, ואם אי אפשר אז כנ"ל, לשטוף בצורה פרימיטבית ולא כביסה במכונה.
שאלה: הוראת אנגלית: בשעה טובה התחתנתי לפני זמן קצר ובשנה הבאה אני מתכוונת ללמוד אי"ה הוראה. התכנון המקורי היה ללמוד וללמד מקצועות קודש אך בעקבות הצורך לפרנס בית (בעלי, ב"ה, הינו תלמיד חכם הלומד בישיבה כל היום) חשבתי ללמד אנגלית (יש לי את השפה מהבית). ידוע שזה מקצוע מבוקש יותר שקל למצוא בו עבודה מכניסה יחסית. הבעיה היא שאני לא רואה ערך גדול בלימוד האנגלית, שהיא שפה טמאה, ושברור לי שארגיש הרבה יותר הנאה דווקא ממקצועות הקודש. האם מורה לא חייבת להרגיש שהמקצוע שהיא מלמדת הינו בעל חשיבות? האם לעשות את מה שנראה נדרש או את מה שנראה רצוי?
תשובה: האנגלית אינה שפה טמאה, היא שפה של חול ואין בה קדושה. היות ויש חשיבות ללמוד האנגלית כמו כל מקצוע שמשרת את האדם, אמנם אין זה כלימוד של קודש אלא שאר המקצועות הם כרקחות וטבחות, אבל כיון שצריך אותם יש ללמדם מתוך ענין. ואדרבא מורה שמלמדת אנגלית ומכניסה בלמוד נושאים של קדושה ויראת שמים זה משפיע על הלומדים יותר מהמורים ללמודי קודש. מה שמלמדים צריך ללמד לכתחלה ולא בדיעבד.
שאלה: אכילת לחם בסעודות שבת: במשפחה של בעלי ישנו "מנהג" לפיו אין חובת נטילת ידיים בסעודות שבת. הם עושים קידוש ואז ישר ניגשים לאכילה (בטענה שלא בא להם לאכול לחם). עד כמה שאני יודעת אכילת לחם ולו כזית הינו חובה בשבת. הדבר מפריע לי מאוד, וקצת מבייש שכן אני היחידה שקמה לנטילת ידיים. איך אני אומרת לו את זה? מה המקורות? אולי יש משהו בדבריהם ואכן לא חייבים ליטול ידיים? חשוב לי להזכיר כי בעלי למד בישיבת הסדר וקובע עיתים, כך שמבחינה דתית הוא אמור לדעת. הייתי רוצה לדעת מה הדין.
תשובה: את צודקת שיש חיוב לפחות בשתי הסעודות הראשונות של השבת לאכול פת מהלחם משנה. הדברים כתובים בספר שולחן ערוך אורח חיים ס' רע"ד: "(א) בוצע על שתי ככרות (שלמות) שאוחז שתיהן בידו ובוצע התחתונה: הגה ודוקא בלילי שבת (ד"ע) אבל ביום השבת או בלילי יו"ט בוצע על העליונה (כל בו והגהות מיימוני פ"ח מהלכות חמץ ומצה) והטעם הוא על דרך הקבלה: (ב) מצוה לבצוע בשבת פרוסה גדולה שתספיק לו לכל הסעודה (וע"ל סי' קס"ז): (ג) אין המסובין רשאין לטעום עד שיטעום הבוצע ואם יש לפני כל אחד לחם משנה יכולים לטעום אע"פ שעדיין לא טעם הוא: (ד) סעודה זו ושל שחרית אי אפשר לעשותה בלא פת".
שאלה: העליה הששית לתורה: נראה שהעלייה הששית נתפסת בעיני הציבור כמכובדת ביותר מתוך שבעת העולים. (חשבתי דווקא על השביעי, ע"פ רמב"ם, הלכות תפילה יא, יח). האם יש סימוכין לדבר?
תשובה: גם אני שמעתי על כך אבל לא ידוע לי על סימוכין לדבר ולא ראיתי דבר כזה בהלכה (אמנם "לא ראיתי אינה ראיה"). לדעתי כל העליות שוות וחשובות. מה שמוזכר בהלכה הוא רק שצריך לכבד את הכהן בראשון ואת הלוי בשני, ובמקום שאין כהנים לכבד את החכם.
שאלה: אבלות בי"ב חודש : אני אבל על מצות אבי וממה שהבנתי ממקורות שונים אסור לקנות בגד חדש.להפתעתי בעיון בילקוט יוסף כתובים הדברים הבאים: סימן לח - האבל אסור בשמחה בשבעה ובי ב חודש ג."אבל כל שלשים יום בשאר קרובים, ובאביו ואמו עד שיגיע הרגל אחר שלשים, ויגערו בו חבריו, אסור לו ללבוש בגד חדש לבן ומגוהץ, ושאר בגדים אפילו חדשים מותר ללבוש מיד אחר השבעה, ויכול לברך עליהם שהחיינו, שלא היה בכלל גזרת חכמים אלא בגד חדש לבן, אבל שאר צבעים לא היו בכלל הגזרה. ולכן אף שיש לו שמחה בלבישת חליפה שחורה חדשה, מכל מקום אינה בכלל האיסור מעיקרא. וצריך האבל לברך שהחיינו בעת שלובש בגד חדש כנז. ואמנם יש נוהגים שלא ללבוש כל מיני בגדים חדשים כל ל יום, ועל אביו ואמו כל י ב חודש. וכן בנעלים חדשות, יש נוהגים ליתן לאחר לנועלן כשעה, ולאחר מכן האבל נועלם. אולם מנהגינו כפי עיקר הדין המבואר. ילקו י אבלות מהדורת תשס ד סימן לח סעיף ג עמוד תקסז " הבנתי שאפשר לקנות וללבוש בגד חדש בתנאי שהוא לא לבן במהלך הי"ב חודש. האם הבנתי נכון? דבר זה הותיר אותי מבולבל ואיני יודע כיצד לנהוג. נא עזרתכם.
תשובה: דברי הילקוט יוסף מבוארים מאוד ואין צורך להתבלבל מהם, אולם באבילות ישנם מנהגים שונים וישנם עדות שבאמת נוהגות לא לקנות או ללבוש בגד חדש כלל אפ' משאר צבעים.
שאלה: קניית נעליים מראש חודש אב: האם יש איסור לקנות נעליים בשלושת השבועות, מראש חודש אב, בשבוע שחל בו?
תשובה: אין לברך שהחיינו בשלושת השבועות מאחר ולא ראוי לומר "שהחיינו והיגענו לזמן הזה" אולם לקנות דברים חדשים שאין מברכים עליהם שהחיינו מותר. מראש חודש אב ממעטים במשא ומתן ולכן אין לקנות נעליים בתשעת הימים.
שאלה: כהן בברית מילה: ב"ה בעוד כחודש זוגתי ואני מצפים לבן זכר שעומד להיוולד. משפחתה של זוגתי הינם כהנים, האם לפי ההלכה מותר לכהן להיות סנדק בברית המילה של הנימול?
תשובה: בוודאי, ויש אף נוהגים שאם הסנדק כהן הוא מברך את התינוק לאחר הברית בברכת כהנים.
שאלה: וויסקי שהתיישן בחבית יין: מה דין וויסקי שהתיישן בחבית יין. האם נאסר כסתם יינם?
תשובה: מותר, כי זה בטל בשישים בשלא מינו שהרי לוויסקי יש טעם שונה מליין, ולכן בדיעבד אין בעיה ולא צריך להחמיר.
שאלה: עבודה טיפולית בתשעה באב: האם יש היתר בתשעה באב באב לקלינאית תקשרות לעבוד מול ילדים במסגרת טיפול ממושך?
תשובה: רצוי להימנע ממלאכה בתשעה באב.
שאלה: זימון - אמירת אלוקינו: בסעודה שלישית סעדנו כ-20 מתפללים וכולם אכלו מזונות. כמה מתוכם חייבים לאכול לחם כדי לאפשר בזימון להגיד "אלוקינו"?
תשובה: אכילת מזונות אינה פוטרת אדם מנטילת ידיים וברכת המזון אלא אם כן אכל כמות קטנה שאין בה כדי שביעה. אך אם אכל כדי שביעה (גם אם בצירוף מאכלים אחרים) הוא חייב בברכת המזון ויכול גם לזמן בשם. בהזדמנויות כאלו יש לברר מי לא שבע ואם מתוך עשרה יש שבעה ששבעו ושלושה שלא שבעו אפשר לזמן בשם.
שאלה: לחכות אחרי אורז שבשקית נפרדת: כשבשלים חמין בשרי והאורז של החמין נמצא בשקית נפרדת, ואני אוכל אך ורק את האורז (השקית נקראת "שקית קוקי"), האם אני יוכל לשתות נס קפה אחרי שאכלתי את האורז?
תשובה: גם דבר שנמצא בשקית קוקי ונתבשל בסיר ביחד עם בשר, נקרא תבשיל של בשר. לדעת האשכנזים תבשיל של בשר דינו כבשר אולם מרן השו"ע פסק להתיר בתבשיל של בשר שלא להמתין שש שעות.
שאלה: שאלה בעניני פיצויים: הנני עובד בתור מורה בתלמוד תורה כבר שלש שנים. לפני כמה חודשים קראו לי מנהלי המוסד והודיעו לי שאין באפשרותם להמשיך לתת לי את מלא שכרי, ולכן בסיום השנה משכורתי תרד בחמישים אחוז. האם הודעה זו היא כמו הודעת פיטורין, ואם אני לא מסכים להורדת המשכורת ולכן אני עוזב את העבודה, האם אני זכאי לפיצויים כמו כל עובד שפוטר? כמו כ, מצד ההלכה כמה פיצויים צריכים לשלם לכל שנת עבודה? אני מעריך ביותר את המאמץ בעניית התשובה והנני אסיר על כך.
תשובה: בדיני פועלים הולכים אחר מנהג המדינה (מסכת בבא מציעא פג.) ומכיון שמנהג המדינה לתת פיצויים צריך לברר מתי נחשב הדבר לפיטורים ע"פ החוק. אלא אם כן עשו תנאי מפורש שהעובד מוותר על הפיצויים, שכל תנאי שבממון התנאי קיים. הרב אברהם זרביב
שאלה: הצורך לשקר ולהסתיר: אני מוצא את עצמי מותש מאדם שיש לו צורך להסתיר ולכן משקר, שקרים של השמטה בעיקר. אינני שופט אותו לחומרה. זהו צורך. אני מאמין שבצרכים שלא טופלו - אי אפשר לשלוט. אני מכבד אותו באופן כללי כאדם. אך זקוק להבנה איך אפשר לקבל את העובדה הקיימת הזו בו. ובסופו של דבר לחיות עם עצמי ב
תשובה: לא כל כך ברור לי הקושי שלך. אם מדובר בכך שזה פוגע בך אזי תשוחח עימו על הפגיעה שלך. ואם לא מדובר על כך שאתה פגוע תבדוק האם אתה יכול לעזור לו בשיחה שיקבל עזרה בנושא זה או שאין ביכולתך לתקן ואין זה כלל מענינך. הדרכת ח לדון חבירו לכף זכות היא כשהחבר עושה משהו שאולי עלול לפגוע בך. אולם אם הדבר נוגע אליו אין כלל לדון את האדם. יש רק דיין אחד שיושב בשמים. ניתן לו את תפקיד הדיין. אנו נתעסק במה שאנו יכולים לתקן בעולם הזה.
שאלה: לימוד לעילוי נשמת גוי חסיד אומת העולם: האם מותר ללמוד לעילוי נשמת גוי טוב? אם כן, מה לעשות אם אני לא יודעת את שם אמו?
תשובה: אם האמין בבורא ולא עבד ע"ז (לא נוצרי לדוגמא) וקיים שבע מצוות בני נח שאז יש לו חלק לעוה"ב - מותר.
שאלה: לקרוא לילד על שם הסבא: אני אשכנזי ואשתי מרוקאית, האם מותר לקרוא לילד, שיולד ב"ה, כשם סבא של אשתי שעדין חי? מה הדין של ברית מילה בתשעת הימים?
תשובה: הספרדים נוהגים לקרוא לילד ע"ש אנשים בעודם בחיים. יש דיון בין גדולי הפוסקים למי יש זכות קדימה בקריאת שם לילד, כגון: אם האמא רוצה שיקרא ע"ש קרוב שלה והאב רוצה ע"ש קרוב שלו. בספר "זאת הברית" של הרב ויסברג, המוהל הירושלמי, כתוב שבילד הראשון היה נהוג אצל יהודי אשכנז לתת זכות קדימה לאמא, כמו שבמצינו באמהות שנתנו שמות לשבטים. אצל הספרדים היה מקובל שלבנים קורא האב שם ולבנות האמא. כשהתחתנו אשכנזי ומרוקאית יש לנהוג ע"פ מנהגי האב ולכן יקראו את שם הילד הראשון לפי רצון האשה. יעשו ברית מילה ויאכלו באותה שעה אפילו בשר, אבל רק הקרובים ביותר והידידים ממש בלב ובנפש.
שאלה: מעבורת בחו"ל בשבת: מעבורת בחו"ל, העוברת באופן קבוע בין 2 גדות מים (זמן ההפלגה סה"כ כ-20 דק ), ללא צורך בת והמופעלת ע"י גויים. האם מותר לעלות עליה בשבת?
תשובה: אם כל המפעילים והעובדים גויים ויש צורך בדבר - מותר.
שאלה: רפורמה חדשה ביהדות: אני בוגר סניף בבני עקיבא. בזמן האחרון התפתחו בסניף כל מיני דיונים על היהדות שהיא יותר מידי מיושנת וצריך להחיות אותה עם כל מיני היתרים שמתאימים את עצמם למצב. למשל, יש חבר ה בוגרים בסניף שטוענים שצריך להתיר לגמרי דיבור ושהייה עם בנות כי זה המציאות שיש כיום בארץ ובעולם, וכמו שבהרבה דברים אנחנו משנים את ההלכה על פי הצורך כך גם בענייני צניעות, ורק אנחנו כאלה פרמטיבים שאסרו את זה. ועוד טוענים כל מיני דוגמאות כמו שחכמים לא אסרו התגודדות של אנשים מפני החשש שידברו לשון הרע שזה דאורייתא כך גם אין לאסור שהייה וקלות ראש עם בנות - הם לא חוששים שזה יבוא לידי בעיות צניעות מדאורייתא כמו יחוד וכו'. ועוד טוענים שהם מעדיפים להוריד את הרמה הדתית בסניף בשביל שיבואו יותר חניכים, ולא אכפת להם מה יהיה הרמה הדתית שלהם, העיקר שאחרי זה הם יהיו אנשים טובים שיודעים ומכירים את הדת (מי שירצה כבר ידע למי לפנות). כמו כן הם הורסים את כל החינוך שהסניף חינך את חניכיו!. במצב כזה, מה אפשר לעשות בנידון, צריך להוכיח אותם, אם כן, אז איך? או שצריך להתעלם מהם?
תשובה: מצוות תוכחה היא מצווה שצריך לדעת כיצד לקיימה. העיקרון הוא לא עצם האמירה שלך אליהם אלא בעיקר להביא תועלת. הבאת התועלת לפעמים באה בדרך הדיבור והשכנוע אולם במקרים רבים היא דדוקא באה בדרכים אחרות סמויות יותר. יש לחזק את הסניף עם הכוחות שמכירים בערך הצניעות. לא כדאי לחדד ולהחריף את המחלוקת. כדאי לתקן שלא מתוך ויכוחים אלא מכוח נוכחות מעשית של כוחות שאוהבים אתה צניעות. ודאי שניתן לברר בפעולות את הנושא הבוער של רלוונטיות ההלכה גם בדורנו.
שאלה: היתר עיסקא במט"ח: האם צריך היתר עיסקא במסחר בחברות המט"ח?
תשובה: יש הרבה שיטות שבגוף ציבורי, חברה בע"מ, בנקים, מוסדות ואין צריך לומר שהמדינה עצמה, אין איסור ריבית כלל ולא צריך היתר עיסקא, כי אין מלווה אלא יש פה רק איזה גוף מופשט. אבל יש הסוברים שיש להבדיל בין אם המוסד הוא מלווה או לווה, שאם הוא לווה מותר כי אין שעבוד הגוף, כי אם החברה פושטת את הרגל אי אפשר לתבוע אף אחד, המנהל לא אחראי להפסדי החברה. אבל אם הוא מלווה לאחרים יש מי שמחמיר לאסור.
שאלה: המתת חסד לבע"ח: כלבנו האהוב כמעט בן 13 והתגלו בגופו מס גידולים. לאחר בדיקות, מחשבה, התלבטות רבה ובייעוץ וטרינר החלטנו לנתחו על מנת להוציאם. עמדנו בפני שאלה קשה, האם להמיתו "המתת חסד" או לנסות להצילו? התחבטנו עם שאלות רבות, ביניהן מה יגרום לו הכי פחות סבל. מובן שהתשובה על כך אינה ידועה באופן וודאי. אך העיקרון שהנחה אותי לכל אורך הדרך היה, שאני לא הבאתי אותו לעולם ולכן אין בכוחי לקחת אותו ממנו. כאשר הוטרינר המליץ על ניתוח, הסכמנו. לאחר הניתוח, נאמר לנו כי זו הייתה ההחלטה הנכונה מבחינה רפואית. כיום, לאחר שבועיים, הכלב החל צולע וחסר תאבון. שוב, בייעוץ רפואי הוחלט לבצע בו בדיקה כדי להבין מה מקור הבעיה, והומלץ טיפול. השאלה שהתחבטנו בה בעבר נראית שעדיין עומדת באוויר. כלומר, האם לעשות הכל על-מנת לטפל בו ולנסות להאריך את חייו בצורה טובה ואיכותית, עד כמה שאפשר, או למנוע ממנו את הסבל שבטיפולים, ובבדיקות? אני, ובני משפחתי, מצרים על סבלו וכאבו. אנו יודעים כי הוא כבר מבוגר אך עדיין ההחלטה להמיתו הינה קשה מנשוא, ונראה כי אין לנו הזכות להחליט מי יחיה ומי ימות. מסקירה קצרה של שאלות בנושא באתר, נראה כי במידה והחיה סובלת מותר להמיתה מיתה קלה ללא ייסורים. אך, אין לנו דרך לדעת כי זו אכן מיתה קלה, ובנוסף, כל עוד אפשר לטפל בו בדרך כלשהי מי אנחנו שנבוא, ונחרוץ את גורלו?? אשמח לקבל תשובה בדחיפות לשאלות קשות אלה, או הכוונה כלשהי כיצד יש לפעול, כיוון שאנו לא יודעים מה ילד יום. מראש.
תשובה: מיתה מהירה שאין בה יסורים (לדוגמה - שחיטה) עדיפה מסבל.
שאלה: נהג אגד ששילם בטעות עודף רב מדי: ראיתי שהרב נשאל לגבי נהג אוטובוס של אגד שנתן בטעות עודף רב מדי, והרב ענה שצריך להחזיר לחברה. מדוע? הרי הנהג בסוף הנסיעה צריך להביא לחברה סכום מסויים והוא מקבל את מה שנשאר. לכן לפי ענ"ד צריך להחזיר את זה לנהג כי הוא הפסיד את הכסף ובסופו של דבר הוא מחזיר לחברה כסף מכיסו?
תשובה: עד כמה שידוע לי יש איזה סכום מסויים של חסר או יתר שהוא לא על חשבונו של הנהג אבל החברה הפסידה ולכן צריך להחזיר לה. אני חושב שהנהג לא ייפגע.
שאלה: מקום הדלקת נרות שבת: אימי ישנה בכול יום בבית של אחי, ביום היא פעם אצלי פעם אצלו (אנו גרים אחד ליד השני) בכול ערב שבת היא אוכלת אצלו, בערב שבת היא מדליקה נרות שבת אצלי בבית והולכת לאכול ולישון אצל אחי, רציתי לשאול היכן היא צריכה להדליק את הנרות אם הדלקה זו אכן ר?
תשובה: היא צריכה להדליק נרות בבית אחיך.
שאלה: מכירת תוכנה של "רשיון חינוך": קניתי לפני שנה וחצי בערך תוכנת גרפיקה. בשלב הקניה אמרתי בשיחה טלפונית שאשתי מורה וקבלתי מחיר "רשיון חינוך". אציין שלא בקשו ממני כל אסמכתא או הוכחה לכך, ועל החבילה שקבלתי לא ראיתי שום אזכור לרשיון חינוך. לא מדובר על תוכנה מאוד פופולרית בשוק (תוכנה מקבילה לפוטושופ אבל הרבה פחות פופולרית) כך שהתחושה שקבלתי שהם מנסים למכור "כמעט" בכל מחיר. וברגע שיש להם איזו עילה להוריד מחיר הם מוכנים לכך. ההנחה עצמה היתה בערך מ-650 ל-430 ש"ח. כיום אין לי צורך יותר בתוכנה. האם ניתן למכור אותה כיד שניה באופן חופשי או שאני מוגבל במכירה למורים או משהו כזה?
תשובה: אם המוכרים את התוכנה לא התנו תנאים מסוימים במכירתה, מותר לכם למוכרה לכל מי שתרצו. אך אם היו תנאים כל שהם, עלינו לעיין מהם התנאים ובאיזה אופן התנו אותם כדי לפסוק. הרב מיכאל יומטוביאן
שאלה: מנהגי אבלות בבין המצרים: אנחנו אוסרים על עצמינו בבין המצרים דברים כמו לשמוע מוסיקה או לקנות בגד חדש, מדוע לא אוסרים על עצמנו כל דבר שמביא לעצמנו שמחה באופן פרטי בתקופה הזאת?
תשובה: כמו שביום הכיפורים אין עניין שכל אחד ישב ויחפש איך לצער את עצמו אלא יש גדרים מה נקרא עינוי, כך גם בעניינינו. סיגופים הם נגד דרכה של תורה אלא רק מה שנאסר עלינו, דברים חשובים שמענגים את האדם ובלעדיהם נקרא עינוי נאסרו עלינו בימי אבל וביום הכיפורים.
שאלה: קניית בושם וארנק בבין המצרים: האם מותר לקנות בושם בתקופה שבין המצרים? האם מותר לקנות ארנק חדש בתקופה שבין המצרים?
תשובה: בושם יקר ומיוחד המשמש כמתנה - אסור. בושם שגרתי - מותר. אם אין ארנק להניח בו כסף, וקונים ארנק פשוט רק למטרה זו ואין בו שמחה, מותר. ארנק אחר אסור.
שאלה: מסיבת סיום והכנת יצירה לילד במעון: לילד שלי יש מסיבת סיום במעון שלו ביום שישי הקרוב 24.7.09 ולכן ביקשו מההורים להכין יצירה עבור המסיבה. חשוב לציין שבמסיבה יהיה קצת מוזיקה. האם מותר יהיה לקחת אותו למסיבה ולהכין לו את היצירה? אבקש לקבל תשובה בהקדם מכיוון שר"ח אב כבר מגיע בעוד יומים.
תשובה: היה צריך לתכנן את המסיבה לסוף תמוז, לא לכל טעות יש פתרון. לפחות שלא תישמע מוזיקה.
שאלה: משיח שלא רוצה להתגלות: נגיד והמשיח יודע שהוא המשיח אבל הוא עוד קטן וצפוי להתגלות רק בשלב מאוחר יותר בחייו, מה יקרה אם יחליט שאינו חפץ ברצון להיות המשיח וימנע מעצמו את מה שעתיד לקרות? (אם הוא רוצה חיים נורמלים כמו כולם?)
תשובה: הנשמה של משיח אינה נשמה רגילה. הנשמה של המשיח היא כל כך גדולה והיא בודאי יודעת את תפקידה ויהיה לה את הגבורה להתגבר על כל המניעות. כשמדובר על נשמות כלליות כמו של המשיח, הנשמה מתגלה בכלים של בחירה חופשית אולם משום הכלליות של הנשמה הבחירה החופשית לא תסתור את התוכנית של הקב"ה בעולם.
שאלה: תפילה ביחיד בבית: השולחן ערוך בחלק אורח החיים (סימן צ, סעיף יא ) אומר כך:"מי שיש לו בית הכנסת בעירו ואינו נכנס בו להתפלל נקרא שכן רע וגורם גלות לו ולבניו". א. אם אדם מתפלל בכל השבוע תפילה ביחיד בביתו ורק ביום אחד בשבוע הוא מתפלל כמה תפילות בציבור, האם הוא נקרא שכן רע לפי השולחן ערוך? ב. האם תפילה ביחיד (גם אם היא לא מאונס) נחשבת כתפילה שיוצאים בה ידי חובה?
תשובה: א. לכאורה כן, אדם צריך לסדר את חייו ואת עבודתו כדי שיוכל להשתתף עם הציבור בתפילה. קורה שבאופן נדיר אדם מפספס תפילה בציבור אבל לא נכון להיות באופן קבוע בלי מניין ולהפסיד קדושה, קריאה בציבור ועוד. ב. אמנם יוצא ידי חובה, אבל ח הסתכלו בשלילה על כך שאדם פורש מהציבור.
שאלה: שימוש בקומקום בבית שאינו כשר: אני הולך להתארח בחו"ל בבית קרובי משפחה שאינם שומרי תורה ומצוות וגם לא על כשרות. האם מותר לי להשתמש בקומקום חשמלי שיש ברשותם או כלי אחר המשמש להרתחת מים בלבד (למשל פינג אן) לצורך הרתחת מים? הצורך העיקרי הוא עבור אוכל לתינוק. כמובן שאם הדבר מותר, האם הוא גם מותר לשימוש עבורי למשל לצורך הרתחת מים לקפה וכדו?
תשובה: בכלי המיוחד למים לא נראה שיש בעיית כשרות אבל יש בעיה שהכלי טעון טבילה. לצורך תינוק נדחים איסורי דרבנן ואפשר להרתיח לו מים אבל אתה לא תשתמש בכך.
שאלה: להקפיד על דיני הרחקה: אני ואשתי מתחזקים ברוך ה יותר ויותר ואין ברשותינו מיטה יהודית, אך מאז ומתמיד הקפדנו ועודינו מקפידים על כל דיני הטהרה וההרחקות במלואם. 1.כשקנינו את המיטה לפני החתונה אינני יודע ואפילו לא זוכר איך לא קנינו מיטה יהודית-השאלה היא האם אנו חייבים להחליף את המיטה שברשותינו למיטה יהודית למרות שזה כרוך בהוצאה כבדה מאד. אנחנו זוג נשוי ששנינו סטודנטים שמתקיימים ממש בדוחק,האם למרות שנמשיך לשמור אנחנו צריכים להחליף את המיטה?
תשובה: אני מחזק ידכם שתמשיכו במאמצים שלכם להקים משפחה שמבוססת על הטהרה והצניעות. ההלכה קובעת שבזמן שאישה אסורה אסור לבני הזוג לישון באותה מיטה גם אם הם לא נוגעים אחד בשני. לכן יש לדאוג שלא תישנו באותה מיטה אלא במיטות מופרדות. תשתדלו להתארגן שיהיה לכם אפשרות להקפיד על כך.  במקרה שנאנסתם ויצא לכם לישון במיטה אחת, לפחות אל תשנו באותו סדין ולא באותם שמיכות. אולם כפי שכתבתי ההלכה היהודית מחייבת לישון בשתי מזרונים נפרדים
שאלה: שליחת הזמנות לבר מצווה בשבת : האם מותר לחלק הזמנות לבר מצווה בשבת כשהבר-מצווה בשבת אחרת? (האם זה נקרא תכנון? כי מי שאתה מביא לו את ההזמנה מתחיל לחושב איך להגיע לבר - מצווה)
תשובה: לא לעשות כן. גם הכנה לשבת אחרת אסורה.
שאלה: ס"ת מושאל שאבד: מתפלל השאיל לפני כשמונה עשרה שנה ס"ת על ידי שטר הלואה כדין. היום הוא מבקש את ספרו אך הועד טוען שס"ת אבד והגבאי, ל"ע, בנתיים נפטר. כיצד יוכל הלה בכל זאת לקבל את הס"ת?
תשובה: בית הכנסת צריך לשלם למשאיל את שווי ספר התורה בזמן שאבד להם. אם אבד לפני עשרים שנה צריך לשאול סוחרים מה היה ערכו בשוק באותו זמן.
שאלה: הלוואה שזכתה בהגרלה: אדם שהלווה לשכנו קופסת קפה, והתגלה כי הקופה זיכתה את בעלה בסכום כסף גדול מכיוון שהכילה כרטיס מזל שהוא חלק ממסע פירסום. למי שייך סכום הזכייה?
תשובה: מסתבר שאם המלווה את הקופסא כבר זכה בהגרלה בטרם הלווה אותה, מכיון שיש הערכה ברורה ("אומדנא דמוכח") שלא התכוון לתת את הזכיה עם הקופסא - הוא הזוכה בפרס ולא הלווה. אך אם ההגרלה עדיין לא נעשתה, הקופסא שייכת ללווה והוא הזוכה. שהרי המלווה הלווה את הקופסא למרות ההגרלה ולא התנה שאם הקופסא תזכה בפרס הוא לא מקנה אותו. (במקרה כזה איננו אומרים שהוא אומדנא דמוכח עיין תוספות ד"ה "שלא" כתובות מז' ב'). גם כשלא ידע על קיומו של המבצע אין אומרים שאילו היה יודע לא היה מלווה אותה, שאין זו אומדנא ברורה כלל. הרב מיכאל יומטוביאן
שאלה: התחזקות לחופש: אני ב"ה התחזקתי מאוד בשנה האחרונה הקפדתי ללמוד בזמני הפנוי. אבל, חודש וחצי לפני סיום הלימודים כבר ממש הידרדרתי. בקושי הייתי לומד וזה נמשך עד עכשיו (חופש גדול), ועכשיו בחופש אני בכלל לא לומד, אולי עשר דקות ביום, וזה ממש כואב לי איך הידרדרתי. אני רוצה לחזור ללמוד בהתמדה אבל זה קשה במיוחד שאני חי בעולם שמבחינה גשמית יש לי הכל. אם הרב יוכל בבקשה לעזור לי, אולי יש ספר או עצה אני לא יודע, אבל אני חייב לעלות שוב למעלה.
תשובה: צריך גבורה. תקבע לך מעטפת זמן שאותה אתה מקדיש ללימוד. באותה מעטפת זמן תלמד לימוד שחלקו הוא מושך אותך וקל לך וחלקו הוא דורש עמל גדול יותר. אם תצליח למצוא חברותא זה מאד חשוב. תלמד כל יום לפני השינה עשר דקות מתוך ספר מוסר, למשל, ספר שערי תשובה או ספר מסילת ישרים.
שאלה: להגיד לבת: האם אפשר להגיד לבת ולשאול לשלומה שאתה מכיר אותה מהסניף ומזה שפעם דיברת איתה באינטרנט?
תשובה: אמירת כביטוי של חיבה בין בן לבת שאינה אישתו אסורה, אולם התנהגות מנומסת מותרת. ולכן, אמירת בוקר טוב או שאילת בצורה המקובלת בחברה כאמירה של נימוס מותר.